蓋爾文同盟

蓋爾文同盟係一個推動愛爾蘭蓋爾文復興嘅非政府組織。

歷史

英治年代 

蓋爾文同盟喺1893年7月31號成立，發起創辦人係後來成為第一任愛爾蘭總統嘅道格拉斯·希渣，其他創辦人包括尤根·奧嘉留尼、安恩·麥尼爾同埋湯馬士·奧尼爾·羅素。蓋爾文同盟嘅前身係1880年由胡歷·卜卡創立嘅蓋爾文聯盟，蓋爾文同盟成立之後，原蓋爾文聯盟嘅期刊《蓋爾文期刊》由蓋爾文同盟接手繼續出版。另外，蓋爾文同盟亦都出版一份愛爾蘭蓋爾文報紙《光明之劍報》，最出名嘅主編係愛爾蘭革命領袖派崔克·皮亞士。蓋爾文同盟嘅口號係「Sinn Féin, Sinn Féin amháin」，直譯成粵語就係「我等自己，就係我等自己」。

同當時好多民族主義組織唔同嘅係，蓋爾文同盟一開始就允許女性加入，甚至允許女性做旗手，其中最著名嘅包括劇作家貴格利夫人。1906年，喺蓋爾文同盟全國大會舉行嘅幹事選舉裡面，45個幹事職位有7個由女性當選。另外，雖然蓋爾文同盟唔係政治組織，但係就吸引咗好多民族主義革命人士加入，好多革命人士甚至係加入咗同盟之後先至相互結識嘅。

獨立年代 

1922年愛爾蘭自由邦成立，愛爾蘭蓋爾文被定為官方語言同學校必修科，蓋爾文同盟嘅政治角色於是變得越來越唔重要，但係同盟亦都唔係毫無作為。1948年，蓋爾文同盟創辦咗《今日》雜誌，推動愛爾蘭時代文學發展，同時推廣蓋爾文正字法。《今日》雜誌宜家重出版緊。

到咗21世紀初期，蓋爾文同盟發起咗幾次大規模運動，重新成為公眾焦點：
 2003年，蓋爾文同盟推動愛爾蘭議會通過《2003年官方語言法》，加大咗對愛爾蘭蓋爾文使用者嘅保護力度，並且設立咗「語言專員」伊個職位；
 2005年，蓋爾文同盟聯合其他組織發起大規模情願，成功爭取歐洲聯盟將愛爾蘭蓋爾文升格為歐盟官方語言；
 2006年，愛爾蘭統一黨提出將愛爾蘭蓋爾文踢出中學畢業考必考科目嘅行列，蓋爾文同盟極力反對，並且要求選民下次大選嘅時候，唔好投票畀支持踢走愛爾蘭蓋爾文課嘅政黨或者議員。

今日，蓋爾文同盟嘅另一個最主要嘅活動係推廣使用愛爾蘭蓋爾文嘅「蓋爾文週」。另外，蓋爾文同盟亦都同「免費法律諮詢中心」合作，喺都柏林同埋加列維開咗提供蓋爾文服務嘅法律諮詢中心。

相關 

蓋爾文論壇

愛爾蘭文化